TPLAS แรลลี่ 6 วันพุ่ง 45% เล็งรายได้ปีนี้โต 10% รับดีมานด์บรรจุภัณฑ์อาหาร
TPLAS แรลลี่ 6 วันพุ่ง 45% บริษัทฯมีทิศทางการเติบโตได้ต่อเนื่อง ตั้งเป้าหมายรายได้เติบโต 10% วามต้องการใช้บรรจุภัณฑ์ใส่อาหารยังคงได้รับอานิสงส์จากพฤติกรรมการใช้ชีวิตของผู้บริโภคที่เปลี่ยนแปลงไป
TPLAS แรลลี่ 6 วันพุ่ง 45% บริษัทฯมีทิศทางการเติบโตได้ต่อเนื่อง ตั้งเป้าหมายรายได้เติบโต 10% วามต้องการใช้บรรจุภัณฑ์ใส่อาหารยังคงได้รับอานิสงส์จากพฤติกรรมการใช้ชีวิตของผู้บริโภคที่เปลี่ยนแปลงไป
15 มี.ค. 2565

ผู้สื่อข่าวรายงานว่า วันนี้ (15 มี.ค. 2565) ราคาหุ้น บริษัท ไทยอุตสาหกรรมพลาสติก (1994) จำกัด (มหาชน) หรือ TPLAS ณ เวลา 10:42 น. อยู่ที่ระดับ 4.16 บาท บวกไป 0.30 บาท หรือขึ้นไป 7.77% โดยทำจุดสูงสุดที่ 4.18 บาท และทำจุดต่ำสุดที่ 3.68 บาท ด้วยมูลค่าการซื้อขาย 284.12 ล้านบาท
สำหรับราคาหุ้นบนกระดานของ TPLAS มีการปรับตัวขึ้นอย่างต่อเนื่อง 6 วันทำการนับตั้งแต่วันที่ 7 มี.ค. 2565 อยู่ที่ 2.86 บาท หลังจากนั้นค่อยๆไต่ขึ้นต่อเนื่องจนล่าสุดอยู่ที่ 4.16 บาท ทั้งนี้ราคาหุ้นมีการปรับตัวขึ้นไปแล้ว 45.45% ซึ่งเป็นการปรับขึ้นแข็งแกร่ง
อนึ่งจากราคาหุ้นที่ปรับตัวขึ้นอาจเป็นเพราะการไล่ราคาหลังจาก นายอภิรัตน์ ธีระรุจินนท์ รองกรรมการผู้จัดการ TPLAS เปิดเผยว่า ภาพรวมการดำเนินธุรกิจในปี 2565 ยังมีทิศทางการเติบโตได้ต่อเนื่อง โดยบริษัทฯ ตั้งเป้าหมายรายได้เติบโต 10% จากงวดเดียวกันปีก่อน ซึ่งเป็นค่าเฉลี่ยของการเติบโตในช่วงที่ผ่านมา ปัจจัยที่สนับสนุนการเติบโตในปีนี้ จะมาจากความต้องการใช้บรรจุภัณฑ์ใส่อาหารยังคงได้รับอานิสงส์จากพฤติกรรมการใช้ชีวิตของผู้บริโภคที่เปลี่ยนแปลงไป
ขณะเดียวกันบริษัทฯ จะมีการพัฒนาผลิตภัณฑ์ใหม่ๆ ออกมาต่อเนื่อง โดยจะเน้นการพัฒนาผลิตภัณฑ์กระดาษ ซึ่งมีการเพิ่มเติมรูปแบบ เช่น ถาดใส่ขนมหวาน ถ้วยไซส์อื่นๆ เป็นการเพิ่มไซส์ให้มีความหลากหลายต่อการนำไปใช้งานได้มากขึ้น โดยจะทยอยออกมา และคาดว่าจะได้รับผลตอบรับที่ดี รวมทั้งจะมีการพัฒนาระบบรับคำสั่งซื้อสินค้าออนไลน์มาใช้มากขึ้น ซึ่งคาดว่าช่วยสนับสนุนยอดขายให้เติบโตได้ต่อเนื่องจากปีก่อน
นอกจากนี้กลยุทธ์ที่สำคัญยังคงเน้นการบริหารจัดการต้นทุนให้มีประสิทธิภาพมากขึ้น เพื่อรักษาความสามารถในการทำกำไรให้อยู่ในระดับสูงและมีความมั่นคง โดยเฉพาะการบริหารจัดการต้นทุนวัตถุดิบที่มีความผันผวนด้านราคาสูงตามราคาตลาดโลก ทั้งน้ำมัน และเม็ดพลาสติก ซึ่งปีที่ผ่านมาก็สามารถควบคุมได้ดี รวมทั้งบริษัทฯ ยังมีแผนที่จะเพิ่มปริมาณเครื่องจักรใหม่ แต่ต้องพิจารณาสถานการณ์และความเหมาะสมอีกครั้ง